白兽樽赋（以言必有章酌而饮焉为韵）
李君房 (Tang)
酒以养德。则盛于樽。樽之用兽。可得而言。若乃王春会朝。初正元吉。穆穆严宸。济济良弼。元化凝以垂衣。谠词进于造膝。则从绳之义斯正。投水之言自必。是以白兽在司。樽彝举酒。攫地空象夫髬髵。扬睛欲闻乎哮吼。信履尾而不咥。虽编须而何有。俾夫嘉话允臧。睟容有光。樽则云飞而山峙。兽乃白质而黑章。物盛其容。若耽耽而视。君能纳谏。遂谔谔而昌。嘉言既药。用举夫爵。所以展其威仪。匪空留乎斟酌。兽之为樽。用舍有时。兽之喻人。猛毅在兹。惧威则君之设谬矣。忘谏则臣之节殆而。酌之伊何。惟器所禀。礼殊百拜。味珍干品。皇恩既锡。且同夫湛湛露斯。君德不回。宁比夫厌厌夜饮。彼美觓然。泰阶之前。与谏鼓而齐设。比扑满而能全。斯期箴阙。用以旌贤。将同衢樽之道。幸注焉而酌焉。